Honde wat vrou verskeur, opgespoorFoto bloot ter illustrasie (Pixabay) Die honde, drie pitbulls, wat na bewering verantwoordelik was vir die gru-aanval op ŉ 37-jarige vrou van Port Alfred, is opgespoor. ŉ Vrou is dood nadat ŉ klomp honde haar Sondagoggend op pad werk toe aangeval en verskeur het. Die vrou het ernstige beserings aan haar gesig en bolyf opgedoen en is dood nog voordat sy enige mediese behandeling kon ontvang. Volgens kol. Priscilla Naidu, polisiewoordvoerder in die Oos-Kaap, was die honde ná die aanval nêrens te sien nie, maar hulle is intussen opgespoor. Daar word beweer dat die honde daarin geslaag het om uit ŉ beveiligde eiendom te ontsnap deur die heining te beskadig. “Die pitbulls is Maandag deur die dierebeskermingsvereniging (DBV) weggeneem. Die eienaar van die honde woon in die omgewing,” het Naidu gesê. Die oorlede vrou is as Zimkhitha Gaga geïdentifiseer. In hierdie stadium bly die ondersoek ’n geregtelike doodsondersoek.